II.

Predkladacia správa

	Správa o stave plnenia vládou prijatých opatrení na úseku ochrany pred požiarmi a záchranných činností s návrhom súvisiacich opatrení sa predkladá na rokovanie vlády Slovenskej republiky podľa jej plánu práce na rok 2003. Pri jej spracúvaní sa vychádzalo zo skutočnosti, že  v nadväznosti na Programové vyhlásenie vlády z novembra 1998 boli vytvorené podmienky na koncepčné riešenie zásadných legislatívnych i organizačných otázok v oblasti ochrany pred požiarmi i záchranných činností, osobitne pokiaľ išlo o konštituovanie Hasičského a záchranného zboru. Pokračovať však treba v riešení ďalších odôvodnených požiadaviek, najmä v materiálno-technickom i priestorovom vybavení Hasičského a záchranného zboru, a to i v súlade so zámerom vlády vyjadrenom v jej programovom vyhlásení z novembra 2002, v ktorom sa zaviazala, že osobitnú pozornosť bude venovať vytváraniu podmienok na činnosť Hasičského a záchranného zboru ako základnej zložky integrovaného záchranného systému. Plne funkčný a dostatočne operatívne akcieschopný integrovaný záchranný systém je tiež jednou z podmienok na vstup Slovenskej republiky do Európskej únie. Vytvára bezpečnostné garancie na ochranu majetku zahraničných investorov, ale najmä na záchranu životov a zdravia všetkých ľudí zdržujúcich sa na území Slovenskej republiky v prípade mimoriadnych udalostí.

	Aktuálnosť tohto zámeru vlády potvrdzujú nielen závery z vykonaného rozboru požiarnobezpečnostnej situácie v Slovenskej republike, ale aj poznatky o nedostatočnom, najmä finančnom zabezpečení plnenia konkrétnych opatrení zakotvených vo viacerých uzneseniach vlády. V tejto súvislosti zo správy vyplýva, že v uplynulých rokoch došlo len k čiastočnému, resp. minimálnemu riešeniu niektorých akútnych potrieb vo vybavení Hasičského a záchranného zboru základnou a špeciálnou zásahovou hasičskou technikou i ostatnými vecnými prostriedkami. 

	Z uvedených hľadísk správa informuje o stave plnenia najmä týchto uznesení vlády:

-	číslo 706 zo 7. októbra 1997 k správe o organizácii a o stave technického vybavenia rezortu Ministerstva vnútra Slovenskej republiky pre prípad nutnosti zásahu v mimoriadnych situáciách,

-	číslo 697 z 18. augusta 1999 k analýze požiarnobezpečnostnej situácie a k zhodnoteniu stavu plnenia prijatých opatrení pre úsek požiarnej ochrany s návrhom opatrení,

-	číslo 47 zo 17. januára 2001 k správe vlády Slovenskej republiky o zásahoch Zboru požiarnej ochrany SR a vzniknutých škodách pri likvidácii lesného požiaru v Slovenskom raji a materiálno-technické zabezpečenie útvarov Zboru požiarnej ochrany SR pri likvidácii požiarov,

-	číslo 527 z 22. mája 2002 k návrhu postupu transformácie vojsk civilnej ochrany Ministerstva vnútra SR a delimitácie úloh, ktoré plnia, na Hasičský a záchranný zbor.

Okrem uvedenej problematiky správa konkretizuje poznatky a závery štátneho požiarneho dozoru, poskytuje základné údaje o zásahovej činnosti hasičských jednotiek a  jej každoročnom náraste vrátane súvisiacich požiadaviek na personálne dobudovanie Hasičského a záchranného zboru. Podstatná časť správy je venovaná problematike materiálno-technického vybavenia Hasičského a záchranného zboru a vyplývajúcim návrhom na zabezpečenie obnovy zastaranej základnej a špeciálnej techniky i ďalších vecných prostriedkov s vyčíslením požiadaviek na zabezpečenie najmä kapitálových výdavkov zo štátneho rozpočtu v rokoch 2004-2007.

V uvedenej súvislosti sa zdôrazňuje, že Hasičský a záchranný zbor je v súčasnosti základnou záchrannou zložkou v rámci integrovaného záchranného systému. Okrem hasenia požiarov vykonáva i ďalšie činnosti súvisiace so záchranou ľudských životov a majetku pri rôznych mimoriadnych udalostiach. Ide najmä o lezeckú činnosť, potápačskú činnosť, leteckú hasičskú záchrannú službu, poskytovanie pomoci pri dopravných nehodách a záchranné práce pri povodniach. Neriešenie obmeny hasičskej techniky za uplynulých 13 rokov vážne ohrozuje činnosť Hasičského a záchranného zboru a tým podstatné zníženie aj úrovne vnútornej bezpečnosti štátu. Takáto kritická situácia nie je ani v jednom štáte Vyšehradskej štvorky.  V týchto krajinách v predchádzajúcich 5-10 rokoch investovali značné finančné prostriedky do obnovy zastaranej a morálne opotrebovanej hasičskej techniky.  V prípade straty akcieschopnosti Hasičského a záchranného zboru z dôvodu zastaranej techniky môže dôjsť k priamemu ohrozeniu životov a majetku občanov v Slovenskej republike a môže tiež odradiť zahraničných investorov v podnikaní na našom území z dôvodu  nedostatočnej ochrany ich majetku pred požiarmi a inými mimoriadnymi udalosťami.

Riešenie uvedených závažných problémov v materiálno-technickom vybavení a personálnom obsadení Hasičského a záchranného zboru si vyžiada v rokoch 2004 až 2007 zabezpečiť postupné vyčlenenie finančných prostriedkov zo štátneho rozpočtu predovšetkým na
a)	zvýšenie početných stavov o 556 funkčných miest približne v sume 61,0 mil. Sk ročne,
b)	nákup hasičskej a záchranárskej techniky približne v sume 767,0 mil. Sk ročne,
c)	doplnenie normatívnych zásob Programu P-222 v sume 31,3 mil. Sk ročne.

Obnoviť treba aj rokovania na zabezpečenie uzatvorenia kontraktu na dovoz hasičských automobilových rebríkov a automobilových plošín z Ruskej federácie v rámci vyrovnávania dlhu voči Slovenskej republike vo výške 7,0 mil. USD, a to z celkovej čiastky finančných prostriedkov v sume 31,0 mil. USD, vyčlenených pre ministerstvo vnútra zo zvyšnej časti zadĺženosti Ruskej federácie voči Slovenskej republike. 

Z hľadiska zamestnanosti sa predpokladá v rokoch 2004 až 2008 vytvoriť 556 nových funkčných miest v štátnej službe.